b'\n_START_ARTICLE_\nViljem Ferluga\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini uradnika Alojza in gospodinje Marije Ferluga rojene Tonja. Obiskoval je nem\xc5\xa1ko osnovno \xc5\xa1olo v Trstu, gimnazijo pa v Trstu, Gorici in Ljubljani. Maturiral je med vojno v Trstu, po maturi pa je bil vpoklican v avstro-ogrsko vojsko. Konec vojne je do\xc4\x8dakal v Odesi. Po vojni je v Trstu obiskoval Vi\xc5\xa1jo ekonomsko \xc5\xa1olo ter bil nekaj \xc4\x8dasa zaposlen pri tr\xc5\xbea\xc5\xa1kem veletrgovcu z lesom Ivanu Manko\xc4\x8du. Potem je od\xc5\xa1el v Maribor in nato v Stari trg pri Lo\xc5\xbeu, kjer je bil poslovodja v lesnem podjetju. Med 2. svetovno vojno se je umaknil v Ljubljano, leta 1945 pa se je vrnil v Trst, kjer je postal \xc4\x8dlan upravnega odbora Tr\xc5\xbea\xc5\xa1ke kreditne banke. Ferluga se je kot kulturni organizator vse \xc5\xbeivljenje zavzemal za delovanje slovenskih kulturnih dru\xc5\xa1tev. Bil je \xc4\x8dlan Sokola, soustanovitelj dru\xc5\xa1tva Prosveta pri Sv. Jakobu v Trstu in prvi predsednik Zveze mladinskih dru\xc5\xa1tev v Trstu. Po drugi svetovni vojni ve v Trstu urejal jugoslovanske pokojnine nekdanjih primorskih emigrantov in 1971 ustanovil Dru\xc5\xa1tvo slovenskih upokojencev, ki mu je bil predsednik do smrti.'